
Jl  riusquam  de  re  proposita  scribere  incipiam,  non¬ 
nulla  praemittere  mihi  liceat,  quibus  quid  sim  disser¬ 
turus  breviter  explicem.  Potest  enim  titulo  hujus  li- 

/ 

belli  latior  supponi  significatio  quam  suppositam  volo; 
volo  autem  quam  angustissimam  intelligi.  Quare  grae- 
cum  verbum  vsQ7&a<j[/.aTa  consulto  praetuli  latino  tu¬ 
mori,  quia  huic  voci  latior  tribui  potest  notio:  dico 
omnes  intumescentias,  quae  in  cerebro  inveniuntur,  uti 
hypertrophia,  abscessus,  aneurysmata,  alia;  neque  ma¬ 
gis  respiciam  tumores  in  interiore  cranii  pariete  et  in 
meningibus  oriundos.  Sejuncta  vero  singulorum  neo¬ 
plasmatum  descriptio  probari  non  potest  nisi  ex  sola 
anatomia  pathologica,  quia  omnium  evolutio  consentit, 
causae  principes  latent,  discrimen  inter  neoplasmata 
benigna  et  maligna,  quae  vocamus,  ad  cerebrum  non 
ita  multum  valet,  e  loco  potius  affecto  quam  e  tumo¬ 
ris  natura  omnia  pendent,  quae  inde  ab  initio  usque 
ad  exitum  ubique  fere  eundem  observantur.  'Addam 
tamen  sub  finem  dissertationis  brevissimam  descriptio¬ 
nem  parasitorum  animalium,  qui  reperiuntur  in  cere- 
bro  multisque  partibus  ad  neoplasmata  propius  acce- 

dunt.  Cave  autem,  ne  iiac  compositione  motus  opine¬ 
ris,  parasitos  animales  a  me  in  numero  neoplasmatum 
haberi,  praesertim  si  nomini  angustissima  subjicitur 
significatio,  id  quod  feci  ipse. 

% 

ANATOMIA  PATHOLOGICA. 

In  cerebro  omnia  neoplasmata  quae  in  aliis  corpo¬ 
ris  partibus  exoriri  posse  liquet.  Carcinomata,  etsi 
in  cerebro  rarius  existunt  quam  in  organis  chylopoeti- 
cis  et  in  mulierum  genitalibus,  tamen  inter  neopla¬ 
smata  cerebralia  locum  obtinent  principem.  Plerumque 
carcinoma  incipiens  in  cerebro  evolvitur,  priusquam 
aliae  corporis  partes,  adeo  adjacentes  glandulae  lym¬ 
phaticae  degenerationis  participes  fiunt;  tum  saepius 
unus  tantum  tumor  adest.  Contra  interdum  carcino¬ 
mata  prodeunt  in  pluribus  cerebri  locis  disseminata, 
postquam  primus  tumor  in  aliqua  parte ,  maxime  in 
bulbo  initium  cepit;  minus  frequenter  quam  in  orbita 
oriuntur  in  cavo  narium,  unde  per  laminam  cribrosam 
intrant,  aut  in  fossa  sphenomaxillari,  aut  in  cavo  ossis 
sphenoidei,  aut  in  ossis  ipsius  substantia,  aut  ex  durae 
matris  parte  laterali  aut  viscerali,  multo  etiam  rarius 
ex  arachnoidea  et  pia  matre  ej usque  plexibus  chorioi¬ 
deis.  Denique  nonnunquam  nascuntur  in  exteriore 
cranii  latere,  unde  per  foramina  naturalia  aut  per  frac¬ 
turam  cranii  intrant.  Sed,  ut  jam  diximus,  multo  cre- 


brius  carcinoma  primum  in  cerebro  existit,  crebrius  in 
hemisphaeriis  cerebri  quam  in  cerebello,  aut  in  cor¬ 
pore  striato,  aut  in  thalamo  optico,  in  ponte,  raris¬ 
sime  autem  in  medulla  oblongata  et  in  corporibus 
quadrigeminis.  Maxima  carcinomata  ibi  inveniuntur, 
ubi  vicinitas  non  tam  gravis  est,  ut  vita  valde  pre- 
mendo  facillime  possit  exstingui,  velut  in  ponte  et  me¬ 
dulla  oblongata;  praeterea  quo  crebriora,  eo  minora 
sunt  carcinomata.  Forma  carcinomatum  plerumque 
est  rotunda,  circumscripta,  lobularis,  tuberosa;  diffu¬ 
sam  infiltrationem  saepius  in  scirrhis  secundariis  re- 
perimus. 

Omnium  fere  generum  frequentissimum  est  carci¬ 
noma  medullare  et  telangiectodes.  Crescunt  autem 
celerius  ceteris  tumoribus  eoque  celerius,  quo  copio¬ 
siora  sunt  vasis.  Metamorphoses  observantur  atrophia 

et  degeneratio  adiposa,  unde  existit  substantia  densior, 

« 

aequabilis,  caseosa,  flava,  cujus  vasa  interierunt;  ulce¬ 
rationem  putridamque  suppurationem  carcinomata  foras 
perforantia  aere  accedente  exhibent.  Partes  neopla¬ 
smati  finitimae  vehementer  pressae  vel  dislocantur  vel 
minuuntur ;  excellunt  anaemia,  si  arteriae  tumore  com¬ 
primuntur,  hyperaemia  vero,  si  venae  et  sinus.  Ubi 
carcinoma  in  basi  cranii  sedet,  primo  premuntur  nervi 
ex  hac  parte  abeuntes,  tum  fibrae  eorum  latius  disce¬ 
dunt, -inflammantur,  degeneratione  adiposa  in  ramos 
periphericos  procedente  delentur.  Nec  ita  raro  carci- 

nomate  cerebri  efficiuntur  oedema,  encephalomalacia, 
haemorrhagiae,  inflammationes,  abscessus;  quae  lae¬ 
siones  saepe  latius  patent  quam  ipsum  neoplasma. 
Denique  atrophia  totius  cerebri  substantiae  carcino¬ 
mate  affertur,  quam  comitantur  amplificatio  et  trans- 
sudationes  ventriculorum  una  cum  oedemate  piae  ma¬ 
tris.  In  aliis  corporis  partibus  nonnunquam  carcino¬ 
mata  secundaria  reperiuntur  ;•  ceterum  nutritio  totius 
corporis  saepius  debilitata  quam  conservata  cernitur. 

Minus  crebro  quam  carcinomata  in  cerebro  existunt 
sarcomata,  quae  nunquam  ex  aliis  locis  ad  cerebrum 
translata,  sed  ceteris  organis  plerumque  intactis  in 
cerebro  oriri  videntur.  Semper  unum  tantummodo 
sarcoma,  magnitudine  fere  juglandis  invenitur;  nun¬ 
quam  tumorum  peripheria  diffuse  in  cerebri  substan¬ 
tiam  transit,  sed  facile  potest  a  loco  affecto  separari; 
forma  solet  esse  globosa,  aliquando  tuberosa.  Initium 
capit  sarcoma  aut  ex  meningibus  aut  ex  ipsa  cerebri 
substantia;  crescit  non  ita  celeriter  eoque  minus,  quo 
pauperiora  sunt  vasa  nutrientia.  Metamorphosis  re- 
gressiva  in  sarcomatis  paene  nunquam  observatur.  Vi¬ 
cinitas  eodem  modo  afficitur  sarcomate,  quo  carcino¬ 
mate,  praeterquam  quod  deest  diffusa  cerebri  infiltra- 
tio;  neque  cachexia,  neque  marasmus  profertur,  unde 
intelligi  potest,  effectum  sarcomatum  in  solo  affectionis 
loco  verti. 

Tubercula  in  utroque  cerebri  hemisphaerio  disse- 

minata  vel  solitaria  saepius  in  substantia  cana  quam 

*  r 

in  alba  existunt.  Si  plura  exstant  tubercula,  parva 
sunt;  sin  unum  modo,  amplius  plerumque  tenet  spa¬ 
tium  et  partes  adjacentes  valde  comprimit.  Forma 
tuberculi  globosa,  non  plana,  tuberosa;  color  flavus, 
interdum  viridis;  consistentia  aut  mollis  sicut  casei, 
aut  durior.  Circumdantur  tubercula  tela  non  ita  tenui, 
perspicua,  in  qua  denuo  parva  tubercula  formantur 
paullatim  confluentia,  quemadmodum  crescunt.  Vasa 
intrant  in  substantiam  canam;  in  flava  si  inveniuntur, 
oblitterata  apparent.  Metamorphoses  reperiuntur  vel 
emollitio  caseosa  formatione  vomicae  sequente,  quae 
tunica  illa  circumscripta  perraro  in  cerebri  substan¬ 
tiam  diffuse  transit ,  vel  atrophia,  quam  intussusceptio 

salium  calcariae  insequitur,  unde  massa  fit  dura,  con- 

/ 

sistentia  lapidis.  Cerebri  substantia,  quae  sita  est  in 

V 

tuberculi  circuitu,  plane  integra  potest  esse  estque  eo 

% 

integrior,  quo  firmior  tela  quoque  lentius  crescit  tumor. 
Quo  quidem  celerius  est  incrementum,  eo  magis  in 
substantia  cerebri  circumjacente  et  tuberculo  dislocata 
signa  inflammationis,  haemorrhagiae,  denique  rubrae 
malaciae  comparent;  metamorphosin  regressivam  atro¬ 
phia  non  solum  prope  tumorem,  sed  totius  cerebri 
excipit. 

Neoplasmata  syphilitica,  quae  nominamus  gummata, 
solidi  sunt  tumores,  ex  variis  corpusculorum  intercellula¬ 
rium  formis  compositi,  quae  initio  insita  sunt  in  sub- 


H) 

stantia  admodum  vasculosa  atque  humida,  postea  vero 
vasa  fiunt  rariora;  gummata  firmiora  composita  sunt 
ex  tela  elastica,  in  qua  multitudinem  corpusculorum 

rotundorum  invenimus,  quae  neque  cellulae  neque  nu- 

% 

clei  nominari,  sed  cum  tuberculorum  corpusculis  com¬ 
parari  queunt.  Possunt  gummata  resorberi,  sed  etiam 
emolliri,  in  circuitu  inflammationem  subsequente  sup¬ 
puratione  provocare,  qua  ipsa  dilui  queunt.  Semper 
vero  cicatrices  restant  profundae. 

Cholesteatomata  cerebri  non  ita  raro  ex  omnibus 
intra  cavum  cranii  sitis  partibus  evadere  possunt;  sae¬ 
pissime  incipiunt  in  ossibus  cranii,  praecipue  ad  basim 
in  parte  petrosa  ossis  temporum ,  unde  plerumque  ad 
cerebrum  versus  crescunt.  Composita  autem  sunt  plu¬ 
ribus  ex  partibus  membrana  fibrosa  conjunctis,  quod 
ex  dissectione  apparet.  Magnitudo  varia,  forma  irre¬ 
gularis,  superficies  tuberosa.  Haec  neoplasmata  eorum- 
que  membrana  vasis  carent,  quare  lente  accrescunt. 
Constant  ex  pluribus  cellulis  epidermidis  nucleum  cir¬ 
cumdantibus.  Interdum  in  circuitu  existit  inflammatio 
insequente  suppuratione,  qua  tumores  ipsi  dilui  queunt. 

Cystides  minus  saepe  inveniuntur,  quam  auctores 
superiorum  temporum  commemorant:  dico  cystides  ve¬ 
ras,  quae  inde  ab  initio  cystides  fuerunt  et  a  quibus 
illae  discernendae  sunt,  quae  circum  inveteratam  ce¬ 
rebri  apoplexiam  sanguineam  conformantur.  Cystides 
verae  —  quae  continent  aut  fluidum  serosum  aut  crines 

atque  adipem  aut  massam  mucosam  aut  denique  san¬ 
guinem  —  singulae  aut  plures  in  cerebri  parte  vel 
media  vel  superficiali  ortae  minus  celeriter  increscunt, 

quam  carcinomata,  sarcomata,  alia. 

/  _ 

Enchondromata,  lipomata,  neoplasmata  illa  ad  cli¬ 
vum  Blumenbachii  sita,  quae  Schleimgeschwiilste  ap¬ 
pellantur,  in  obductionibus  nonnunquam  necopinato  de¬ 
prehenduntur,  quia  signorum,  de  quibus  jam  disserturi 

/ 

sumus,  ne  unum  quidem  inter  vitam  exstitit. 

SYMPTOMATA. 

Perturbationes  illas,  quae  efficiuntur  neoplasmatis, 
plerumque  secundum  certum  quendam  ordinem,  lente 
continueque  aut  cum  intermissionibus  exoriri  videmus. 
Discernimus  haec  tria  stadia:  stadium  irritationis,  pa¬ 
ralyticum  ,  perfectae  animi  depressionis.  Queruntur 

/ 

aegroti  ante  omnia  de  cephalalgia,  quae  nunquam  fere 
deest,  neque  ita  raro  omnibus  ceteris  morbi  signis 
longum  per  tempus  antecedere  solet.  Dolor  autem  per¬ 
petuus  morbi  comes  modo  mitior,  modo  vehemeDtior 
est,  aut  praeteritis  paroxysmis  vehementissimis  pror¬ 
sus  libera  existunt  intervalla.  Cephalalgia  tum  per 
totum  pervagatur  caput,  tum  certis  in  locis,  maxime  in 
utraque  fronte  percipitur;  ubi  dolor,  ibidem  tumorem 
adesse  certe  dici  nunquam  potest.  Quos  capitis  dolo¬ 
res  persaepe  statim  ab  initio  comitatur  vertigo,  inter- 

clura  continua,  saepius  exacerbescens,  conscientia  in¬ 
tegra  aut  perturbata  ;._vertigo  imprimis  gravis  esse  di¬ 
citur.  si  neoplasma  in  cerebello  partibusve  adjacenti¬ 
bus  insidet,  quod  verisimile  est  ex  functione  cerebelli. 
Hisce  signis  praemissis  dolores  succedunt  pheripherici, 
quibus  modo  haec,  modo  illa  nervorum  pars  afficitur, 
ita  ut  nonnnunquam  prosopalgia,  saepius  autem  irrita¬ 
tiones  sensuum,  potissimum  visus  auditusque,  denique 
dolores  in  parte  alicujus  extremitatis  observentur.  Ad 
quos  dolores  accedunt  signa  commotionis  psychicae, 
quae  ad  insomniam,  delirium,  maniam  evehi  potest; 

r  ,  .  ’  \ k  r 

praeterea  perturbationes  motilitatis,  imprimis  convul¬ 
siones  variae  vehementiae  oriuntur,  inter  quas  con¬ 
scientia  aut  integra  esse  potest  aut  tolli.  Tremor  ar¬ 
tuum  et  contracturae,  itidem  signa  irritationis,  jam 
faciunt  transitum  in  stadium  paralyticum. 

Symptomata  paralytica  non  subito  exoriuntur,  ut 
in  apoplexia  cerebri,  sed  paullatim ;  initio  minus  per¬ 
spicua  in  dies  procedunt,  dum  paralysis  exstitit  com- 
'  pleta.  Videlicet  id  pendet  ex  incremento  neoplasma¬ 
tis,  quo  enim  fit  amplius,  eo  latius  patet  paralysis. 

Hyperaesthesim,  quae  antea  cernebatur,  jam  sequitur 

■*»<  '  — 

serius  citiusve  anaesthesia  et  nervorum  cutis  et  ce¬ 
terorum,  quos  vocamus  sensibiles  vel  sensitivos.  An- 

\ 

aesthesia  cutis  in  iis  plerumque  partibus,  quarum 
motilitas  vel  minuta  vel  deleta  est,  existit;  itaque  ra¬ 
rius  in  trunco  quam  in  artubus  observatur.  Semper 

fere  in  uno  tantum  vertitur  latere  quaeriturque,  quae 
sit  ratio  inter  sedem  tumoris  et  anaesthesiae.  Haec 
in  trunco  artubusque  semper  est  cruciata,  id  est,  in 
latere  tumoris  contrario;  sed  quod  attinet  ad  faciem, 
anaesthesia  in  eadem  parte  reperitur  tumore  in  basi 
cranii  posito,  eadem  contra  est  cruciata  neoplasmate 
in  ipsa  cerebri  substantia  sito.  Organorum  sensuum 
longe  saepissime  afficitur  visus ;  amaurosis  non  repente 
quidem,  sed  paullatim  in  utroque  oculo  perfecta  ex- 
istit.  Dolores  capitis  si  minus  vehementes  erant,  haud 
raro  caecitas  primum  morbi  est  signum ,  scilicet  pa¬ 
tientes  morbo  oculorum  se  esse  implicatos  opinantur. 
Auditus  jam  multo  rarius  invaditur;  debilitas  quidem 
plerumque  adest,  sed  surditas  completa  non  videtur, 
nisi  tumor  partem  petrosam  ossis  temporum  maxime- 
que  regionem  meatus  auditorii  interni  valde  compri¬ 
mit.  Perturbationes  aliorum  sensuum,  sicut  olfactus 
aut  gustus,  prope  semper  neoplasmatis  in  basi  cranii 
sitis,  perraro  laesionibus  centralibus  efficiuntur.  Multo 
gravioris  est  momenti  paralysis  nervorum  motoriorum, 
etenim  acinesia  signum  est  maxime  constans.  Existit 
autem  eadem  paene  semper  paullatim  et  progreditur 
continuo  aut  cum  intermissionibus  inque  dies  magis 

i  >  1 

evolvitur;  perraro  repente  exorta  statim  majorem  cor¬ 
poris  partem  invadit.  Quam  quidem  partem  paraly¬ 
sis  primo  aggreditur,  non  semper  est  eadem;  saepius 
initium  faciunt  paralyses  tum  totalis,  tum  partialis 

.  ’  r 

nervi  oculomotorii,  trochlearis,  abducentis,  quibus  pto¬ 
sis,  immobilitas  totius  bulbi,  strabismus,  mydriasis 
paralytica  producuntur.  Pupillae  reperiuntur  impares 
ac  plerumque  in  statu  dilatationis,  rarius  contractionis 
versantur;  reactio  est  tarda  aut  plane  sublata.  Se¬ 
quitur  paralysis  nervi  facialis  itidem  aut  completa  aut 
incompleta,  neque  modus  paralysis  parvi  est  momenti 
ad  cognoscendam  laesionis  sedem,  ut  infra  demon¬ 
strabo.  Qui  sint  effectus  paralysis  nervi  facialis,  hoc 
loco  non  exponam,  quia  longius  a  proposito  meo  disce¬ 
derem.  Neque  unquam  fere  deest  linguae  hemiplegia 
paralysi  nervi  hypoglossi  illata.  Artus  primo  fiunt 
imbecilliores  magisque  afficiuntur  extremitates  inferio¬ 
res  quam  superiores;  ingressus  fit  incertus;  pes  patiens, 
qui  primo  facile  tantum  fatigabatur,  non  jam  potest 
firme  insistere  et  ab  aegrotis  protrahitur,  non  tollitur. 
Haec  paresis  transit  in  paralysim,  plerumque  hemiple- 
gicam  praecipue  extremitatum  inferiorum,  rarissime 
in  paraplegiam,  quae  cernitur,  si  tumor  aut  in  utro¬ 
que  hemisphaerio,  aut  in  medio  ponte  Varolii,  aut  in 
medulla  oblongata  locum  habet.  Haec  autem  paraly¬ 
sis  bilateralis  nunquam  in  utroque  latere  eodem  tem¬ 
pore  exoritur,  neque  in  utraque  parte  aequabiliter  est 
gravis  et  diffusa,  ut  in  paraplegiis  ex  affectione  me¬ 
dullae  spinalis  ortis.  Artus  paralytici  ferme  semper 
sunt  soluti,  rarissime  adsunt  contracturae.  Hemiple¬ 
gia  eo  perfectior  est,  quo  magis  comprimuntur  nervi, 

unde  apparet,  laesiones  centrales  multo  minorem  pro¬ 
ducere  hemiplegiam,  quam  quae  sitae  sunt  ih  basi 
cranii. 

Jam  ad  stadium  ultimum  pervenimus,  in  quo 
illa  animi  imbecillitas  ante  jam  animadversa  latius 
progreditur  ad  profundam  depressionem  psychicam. 
Praesertim  neoplasmate  in  lobis  anterioribus  sedente 
functiones  psychicas  perturbari  necesse  est.  Existit 
perturbatio  lente  ac  paullatim  primoque  animadver¬ 
titur  memoriae  defectus,  qui  non  ita  raro  ad  certas 
res  pertinet;  tum  decrescit  intelligentia,  verba  et  re¬ 
sponsa  confunduntur,  linguae  articulatio  vel  plane  de¬ 
ficit  vel  fit  difficilis,  vultus  redditur  hebes  subsequi- 
turque  - —  si  omiseris  melancholiam,  maniam,  demen¬ 
tiam,  quae  sub  finem  exoriuntur  —  somnolentia  aut 
coma,  quod  brevi  fit  continuum  ac  profundum,  quoad 
ipsius  cerebri  paralysis  vitae  facit  finem. 

Sed  aliae  etiam  perturbationes  sunt  describendae, 
quae  comitantur^  cerebri  laesiones  quarumque  princi¬ 
pes  sunt  perturbationes  digestionis.  Vomituritiones 
et  obstipationes  nunquam  desunt,  appetitus  interdum 
auctus,  interdum  imminutus.  Nutritio  plerumque  bene 
conservatur;  carcinomate  autem  cerebri  persaepe  ha¬ 
bitus  cachecticus,  macies  in  dies  progrediens,  postremo 
marasnius  progignitur.  Nervus  trigeminus  si  valde 
comprimitur,  semper  Ophthalmiae  purulentae  existunt; 
sin  nervus  facialis,  hyperaemiae  conjunctivae  et  ble- 

norrhoeae  prodeunt.  Respiratio  plerumque  est  pror¬ 
sus  intacta,  etiamsi  exstiterit  hemiplegia  completa, 
sed  tumor  prope  medullam  oblongatam  situs  celeriter 
crescens  mortem  asphycticam  potest  afferre,  quod 
quidem  parraro  accidit.  In  stadio  ultimo  quum  omnes 
motus  automatici,  tum  respiratio  adeo  perturbantur, 
ut  inde  mors  immineat.  Actio  cordis  crescente  impres¬ 
sione,  quae  efficitur  tumore ,  debilitatur,  quare  pulsum 

i  ■*  . 

plenum  quidem,  sed  admodum  retardatum  invenimus. 

Jam  restat,  ut  dicam  de  symptomatis,  quae  non 
inveniuntur,  nisi  adsunt  tumores  syphilitici:  dico  cica¬ 
trices  in  genitalibus,  pharynge,  tonsillis,  larynge  et 
eas  quidem  profundas,  exanthemata  syphilitica  maxime 
varia,  mutationes  ossium,  uti  periostoses  et  exostoses, 
gummata  in  aliis  corporis  partibus,  affectionem  hepa¬ 
tis,  alia.  Haec  symptomata  vel  majoris  vel  minoris 

►  % 

sunt  ponderis;  neque  vero  probari  potest  diagnosis 

i  / 

tumoris  syphilitici,  si  omnia  haec  signa  desunt.  Quid, 
quod  possunt  adesse  et  nihilominus  alius  tumor  at¬ 
que  syphiliticus  in  cerebro  locum  habet?  Sed  de 
hisce  rebus  infra  disseremus. 

Errat  autem,  si  quis  sentiat,  perturbationes  neo¬ 
plasmate  effectas  semper  esse  easdem  ejusque  modi,  ut 
descripsimus.  Fieri  enim  omnino  non  posse,  ut  singu¬ 
laris  quaedam  descriptio  quamvis  veritati  proxima 

ad  cunctos  conveniat  casus,  id  multis  de  causis  facile 

•  / 

potest  intelligi.  Primum  non  solum  initium,  verum 

etiam  progressus  vel  totus  morbus  prorsus  possunt 
latere,  ita  ut  in  obductionibus  miremur,  in  cerebro 
laesionem  nos  invenire,  quam  minime  exspectavimus. 
Jam  antea  commemoravimus,  cholesteatomata,  enchon- 
dromata,  lipomata,  alia  vasis  minime  abundantia  neo¬ 
plasmata  existere  posse  cerebri  functionibus  non  per¬ 
turbatis.  Dependere  id  videtur  a  lento  tumoris  incre¬ 
mento,  a  metamorphosi  regressiva,  quam  multa  osten¬ 
dunt  neoplasmata,  a  loci  laesi  gravitate;  quo  enim 
propius  superficiem  sedent,  eo  facilius  signa  solent  de- 
esse.  Tum  vero  signa,  etsi  patent,  varietate  tamen 
excellunt  quam  maxima,  id  quod  efficitur  sive  varia 
tumorum  evolutione,  modo  lenta,  modo  celeri,  modo 
continuo  progrediente,  modo  intermissa  vel  regrediente, 
sive  vario  tumoris  momento  ad  partes  adjacentes,  quae 
tum  nihil  mutantur,  tum  paullum  dislocantur,  tum 

plane  destruuntur.  Denique  in  describendis  sympto- 

✓ 

matis  ratio  habenda  est  quam  maxima  loci  laesi,  ex 
quo  potius,  ut  jam  supra  diximus,  pendet  morbi  de¬ 
cursus  quam  e  natura  neoplasmatis,  cujusque  varie¬ 
tate  signa  varia  produci  necesse  est.  Quod  ut  per¬ 
sequar,  locum  maxime  idoneum  in  describenda  tumo¬ 
rum  diagnosi  habebo. 

CAUSAE. 

Nihil  obscurius,  nihil  occultius  causis  neoplasmatum 
principibus;  excipienda  sunt  gummata,  quae  semper 

infectione  syphilitica  producuntur.  Quae  ratio  inter¬ 
cedat  inter  tubercula  cerebri  et  pulmonum,  nondum 
liquet.  Plerumque  patientes  contendunt,  sese  optima 
gavisos  esse  valetudine,  anteaquam  doloribus  capitis, 
primo  morbi  signo,  tentati  sint.  Utcunque  vero  res 
sese  habet,  causae  principes,  quamvis  lateant,  negari 
omnino  non  possunt.' 

Inter  causas  occasionales,  quibus  perturbationes 
citius  in  lucem  proferantur,  auctores  perpetuas  nimias- 
que  animi  contentiones,  vim  solis  vel  ignis  in  caput 
nudum  directam,  abusum  spirituosorum,  alia  referunt; 
maximi  autem  hac  in  parte  sunt  momenti  laesiones 
externae,  quae  cum  impetu  quodam  capiti  illatae  sunt, 
etenim  ex  hoc  tempore  plerumque  initium  morbi  de¬ 
ducitur.  ' 

Omnia  quidem  cerebri  neoplasmata  omni  aetate 
visa  sunt,  saepissime  tamen  inter  trigesimum  et  sexa¬ 
gesimum  vitae  annum  observantur.  Yiri  ceterum  sae¬ 
pius  feruntur  invadi  quam  mulieres. 


DIAGNOSIS. 

In  neoplasmatis  cerebri  cognoscendis  minus  quali¬ 
tatis  quam  ordinis  symptomatum  ratio  habenda  est 
quam  maxima.  Neque  enim  sunt  tumoribus  cerebri 
certa  quaedam  signa,  quae  dicimus  pathognomonica, 
sed  omnia  ceteris  quoque  cerebri  laesionibus  sunt 

propria.  Facile  vero  neoplasma  ab  apoplexia  cerebri 
discerni  potest,  quae  plerumque  subito  nullis  prae¬ 
gressis  prodromis  cum  jactura  conscientiae  et  hemi¬ 
plegia  completa  exoritur.  Difficilior  jam  distinctio 
neoplasmatis  et  encephalitidis  vel  encephalomalaciae, 
ubi  haecce  respici  debent:  encephaloraalacia  potius 
invadit  aetatem  senilem  incipitque  eadem  plerumque 

i 

lente  ac  paullatim,  attamen  repentini  insultus  apoplexi- 
formes  cernuntur,  quae  vel  causa  mortis  fieri  queunt; 
tum  cephalaeae  per  tempus  minus  longum,  per  hebdo¬ 
mades  aut  menses  aliquot,  ferme  nunquam  per  annos 
paralysibus  nervorum  antecedunt;  deinde  imbecillitatem 
artuum  mox  comitantur  contracturae  doloresque  ex- 
centrici  vehementissimi  in  extremitatibus  paralysatis; 
denique  et  perturbationes  visus,  amblyopia  atque  amau¬ 
rosis,  et  depressio  psychica  longe  superant  illas,  quae 
sunt  neoplasmatis  cerebri  propriae.  Omitto  alias  cere¬ 
bri  laesiones,  a  quibus  neoplasmata  facillime  possunt 
distingui.  Utrum  igitur  adsit  neoplasma,  an  alia  cere¬ 
bri  laesio,  modo  facilius,  modo  difficilius  potest  de¬ 
cerni.  Fieri  autem  omnino  non  potest  diagnosis  neo¬ 
plasmatum,  si  nullae  innervationis  perturbationes  pro¬ 
vocantur,  ut  magna  ex  parte  cholesteatomatis,  lipo- 
matis,  enchondromatis ;  facillime  contra  fieri  potest, 
ubi  neoplasma  ad  exteriorem  cranii  partem  versus 
valde  crescit  et  per  integumenta  capitis  circumscribi 

potest,  quo  facto  ipsam  tumoris  naturam  licet  cogno- 

scere,  id  quod  alias  aut  omnino  fieri  nequit,  aut  veri¬ 
simili  tantum  ratione  colligi  potest,  ut  natura  carcino- 
matis  e  cachexia  et  marasmo,  tuberculi  hereditate,  aut 
praesentia  tuberculosis  pulmonum. 

Sed  hoc  loco  etiam  neoplasmatum  syphiliticorum 
mentionem  faciamus,  quorum  naturae  diagnosis  a  priori 
facillima  possit  haberi.  Neque  est  omnino  difficilis,  si 
certa  adsunt  infectionis  syphiliticae  signa.  Patientium 
plurimi  quidem  ipsi  hujusmodi  infectionem  concedunt 
plerumque  multis  annis  contractam,  antequam  praesens 
exstitit  malum.  Alii  autem,  imprimisque  mulieres, 
pudore  moti  omnem  hujus  generis  infectionem  perti¬ 
naciter  negant.  Verumtamen  nobis  certius  est  inqui¬ 
rendum,  num  signa  infectionis  corpori  insita  patientes 
negantes  mendacii  convincant.  Cicatrices  in  genitalibus 
possunt  adesse;  saepius  tamen  ob  provectam  infectio¬ 
nis  aetatem  nullae  inveniuntur,  quoniam  omnes  cica¬ 
trices  in  dies  magis  magisque  sese  subducunt.  Gra¬ 
vissima  ibi  exploratio  membranae  laryngis  magisque 
pharyngis  mucosae  est,  num  hic  residua  superioris  ul¬ 
cerationis  exstent.  Tum  integumentum  commune  cor¬ 
poris  totius  externum  accurate  perscrutemur  videa- 
musque,  num  exanthemata  possint  inveniri,  quae  naturae 
sint  syphiliticae.  Deinde  ossa,  imprimis  illa,  quae  fa¬ 
cillime  sub  sola  cute  manibus  ppssunt  capi,  ut  tibiam 
aut  partes  quasdam  cranii  inquiramus,  periostoses  sive 
exostoses  indagaturi;  denique  postquam  aliis  locis 

gummata  quaesivimus,  hepar  est  explorandum,  num 
signa  praebeat  affectionis  syphiliticae,  quam  quidem 
adhuc  parum  accurate  novimus.  In  hac  exploratione 
respiciendum  est,  ob  defectum  aut  praesentiam  unius 
alteriusve  symptomatis  nunquam  praematurum  judi¬ 
cium  permissum  esse,  nam  si  praesentia  neoplasma¬ 
tis  cerebralis  cognita  quaeritur,  cujus  naturae  sit  tu¬ 
mor,  haec  quaestio  accurata  signorum  recensione  haud 
difficile  poterit  solvi. 

Ubi  autem  neoplasma  ab  aliis  cerebri  laesionibus 
distinximus  et  vel  ipsam  tumoris  naturam  exploravi¬ 
mus,  alia  eaque  multo  gravior  ad  nos  accedit  quaestio, 
ubinam  sedes  sit  neoplasmatis.  Hac  in  diagnosis  parte 
longe  plurimum  potest  praestari.  Facillime  enim  di¬ 
judicatur  locus  tumoris,  si  hic  in  convexa  cerebri  parte 
superiore  sedens  adeo  extrinsecus  crescit,  ut  per  in¬ 
tegumenta  cranii  manibus  percipiendus  sit.  Difficilius, 
sed  satis  certe  potest  distingui,  utrum  tumor  situs  sit 
in  ipsa  cerebri  substantia,  an  in  basi  cranii;  si  locum 
habet  in  basi  cranii,  perturbationes  multo  sunt  inten¬ 
siores,  paralysis  extremitatum  et  faciei  est  cruciata, 
% 

paralysis  nervi  oculomotorii  et  facialis  perfecta  omnes 
fibras  complectitur,  contractilitas  electromuscularis  et 
motilitas  reflexoria  sublatae  sunt  et  etiamsi  non  ab 
initio,  tamen  nervorum  fibrae  degenerant  brevi,  qua 
re  facultas  ducendi  tollitur;  sin  autem  tumor  in  ce¬ 
rebri  hemisphaeriis  sedet,  plerumque  vehemens  repe- 


i 


22 


ritur  cephalalgia,  paralysis  nervi  oculomotorii  et  facialis 
incompleta  est,  paralysis  extremitatum  et  faciei  est  in  eo¬ 
dem  latere,  contractilitas  electromuscularis  manet  inte¬ 
gra.  Quum  pons  neoplasmate  comprimitur,  motilitas  ad¬ 
modum  deminuitur,  spasmi  existunt  maxime  tonici,  prae¬ 
ster  perturbationes  visus  et  auditus  hyperaesthesis  vel 
neuralgia  nervi  trigemini  succedente  postea  anaesthe¬ 
sia  adest;  interdum  etiam  respiratio  fit  celerior.  De¬ 
nique  ubi  neoplasma  insidet  in  cerebello,  dolores  et 
spasmi  invadunt  occiput  et  superiorem  cervicis  par¬ 
tem,  vertigo  nunquam  fere  deest,  coordinatio  motuum, 
quae  est  propria  cerebelli  functio,  admodum  laeditur. 


PROGNOSIS. 

Exitus  prope  semper  est  lethalis,  nam  metamor¬ 
phosis  in  integrum  regrediens  rarius  cernitur,  quam 
quae  faustiorem  reddere  possit  prognosin.  Mors  aut 
lente  accedit  omnibus  morbi  signis  secundum  ordinem 
praegressis,  aut  celeriter  occupat  patientes  superve¬ 
niente  meningitide  et  apoplexia,  aut  necopinato  post 
insultum  epilecticum  vel  post  syncopen;  nonnunquam 
mors  complicatione  aliqua  adducitur.  Morbus  tempus 
tenet  vel  longius  vel  brevius;  numerus  medius  duos 
circiter  annos  complectitur,  maximus  quinque  circiter 
annos,  minimus  aliquot  menses. 

Ex  hac  prognosi  infaustissima  jure  vel  majori  vel 

minori  excludenda  sunt  neoplasmata  syphilitica.  Nemo 
profecto  sese  felicem  putabit,  si  veneno  syphilitico  in¬ 
fectus  fuerit;  attamen  summo  jure  illum  hominem  fe¬ 
licem  praedicare  possumus,  qui  tumore  cerebrali  la¬ 
borat,  cujus  natura  syphilitica  certe  potest  constitui; 
tum  «nim  non  solum  mortem  ab  illo  avertere,  sed 
etiam  penitus  et  morbum  praesentem  et  causas  ex¬ 
stinguere  poterimus,  nisi  syphilis  jam  nimis  invetera¬ 
verit.  Prognosis  contra  quam  ceterorum  neoplasmatum 
cerebralium  plerumque  optima  perhiberi  potest,  nisi 
jam  cachexia  syphilitica  evoluta  est,  quae  non  solum 
per  se  ipsa  prognosim  reddit  infaustiorem,  verum 
etiam  therapiae  instituendae  fines  facit  angustiores. 


THERAPIA. 

Therapia  neoplasmatum  cerebralium  ex  iis,  quae 
'  in  prognosi  exponenda  disserui,  in  partes  duas  dividi 
potest,  quarum  altera  complectitur  curam  gummatum, 
altera  ceterorum  encephali  tumorum.  Neque  vero  con¬ 
fundendae  sunt,  quia  utriusque  partis  therapia  magis 
est  diversa,  quam  diversis  affectionibus  curandis.  Est 
autem  therapia  gummatum  causalis,  antisyphilitica ; 
quibus  igitur  medicamentis  sit  utendum,  jam  liquet 
quaeriturque  modo,  utrum  praeferri  debeat,  num  mer¬ 
curius,  an  kali  jodatum.  Quae  quidem  quaestio  neque 
est  superflua,  neque  semper  facilis  ad  dijudicandum. 

Ex  quo  syphilis  kali  jodato  tractari  coepta  est,  plurimi 
syphilodologi  in  duo  discesserunt  castra,  quorum  pars 
altera  medicamento  novo  ad  varia  morbi  specifici  ge¬ 
nera  curanda  abutebatur,  altera  idem  adoptare  recu¬ 
sabat,  quippe  unum  mercurium  antisyphiliticum  existi¬ 
mans.  Utraque  sententia  tempore  non  probata  est, 
sed  certae  potius  utriusque  medicamenti  indicationes 
constitutae  sunt.  Gummata  aliaque  serius  infectione 
syphilitica  progenita,  ut  sarcocele  syphilitica,  periosto- 
ses  exostosesque,  dolores  osteocopi,  praeclarum  kali 
jodati  effectum  ostenderunt.  Vidi  ipse  in  scholis  cli¬ 
nicis  complura  neoplasmatum  cerebri  syphiliticorum 
exempla,  perspicuis  signis  paralyticis,  kali  jodato  per 

longius  tempus  adhibito  plane  in  integrum  reverti. 
Fuerunt  vero  etiam  casus,  ubi  morbus  hacce  therapia 
nihil  mutari  potuit;  imprimis  si  syphilis  nimis  jam  in¬ 
veteravit,  ubi  mercurius  solus  aut  una  cum  kali  jodato 
adhibitus  praeclara  praestitisse  fertur.  Plerumque 
autem  sine  mercurio  curatur  morbus  cum  successu 
optimo ,  sed  non  semper  morbum  recidivum  usus  kali 
jodati,  ut  mercurii  prohibet.  Equidem  igitur  de  iisu 
hujus  vel  illius  medicamenti  sic  sentio:  neoplasmate 
cerebri  syphilitico  cognito  semper  per  unum  vel  duo 
menses  kali  jodato  est  utendum;  cujus  unguentum 
etiam  corpori  infricari  potest,  quo  celerius  aut  certius 
morbus  exstinguatur.  Quae  si  effectum  non  habent, 
qui  optatur,  ad  mercurium  confugias,  quem  cum  kali 

jodato  conjungere  possumus.  Gummata  recidiva  ex 
mea  quidem  sententia  contraindicant  usum  kali  jodati 
et  mercurium  postulant  adversarium.  Genus  nutri- 
tionis  et  vitae  inter  curam  debet  esse  modicum;  ni¬ 
miae  reductiones,  quae  superioribus  temporibus  plus 
valebant  quam  nunc,  vel  patientium  intactae  nutri- 
tionis  producere  possunt  cachexiam  ;  si  vero  aegroti 
morbi  diuturnitate  jam  debilitati  sunt  eorumque  nutritio 
perturbata,  mors  citius  ingruit.  Quod  ut  impediamus, 
cura  nutrimentis  remediisque  sublevari  tonicis  debet; 
plura  sunt  commendata,  uti  conjunctio  kali  jodati  cum 
ferro  jodato  aut  cum  oleo  jecoris,  unde  auctores  pro¬ 
ventum  optimum  consequi  viderunt;  imprimis  autem 
nutritis  patientium  augenda  est  cibis  validis  ma-xime- 
que  animalibus,  qui  facillime  digeruntur.  Sed  jam  ad 
therapiam  ceterorum  cerebri  neoplasmatum  exponen¬ 
dam  transeamus. 

Quum  completam  in  integrum  restitutionem  exce¬ 
ptis  neoplasmatis  syphiliticis  arte  assequi  omnino  non 
possimus,  symptomatica  modo  adhibenda  est  cura, 
quae  leniat  molestias,  tollat  complicationes,  vitam 
diutius  conservet.  Ante  omnia  vitae  ratio  est  prae¬ 
scribenda  quam  maxime  regularis;  vitandae  sunt  irri¬ 
tationes  sexuales  et  psychicae,  continuae  nimiaeque 
animi  contentiones,  omnia  denique,  quae  vehementer 
irritant  sensus.  Nonnunquam  vel  completa  animi  cor¬ 
porisque  poscitur  quies,  sed  motus,  quo  corpus  minime 

fatigatur,  plerumque  maxime  est  idoneus,  qui  patien¬ 
tes  avocet  a  molestiis.  Quod  attinet  ad  nutrimenta, 
in  primis  morbi  stadiis  aptissimum  est  frigida  bibere, 
cibis  frui  parcis  iisque  levibus,  potius  vegetabilibus 
quam  animalibus.  Haec  quidem  therapia  in  aegrotis 
integrae  nutritionis  optime  adhibetur.  In  stadio  autem 
paralytico  et  depressionis  non  modo  methodus  tonica, 
verum  etiam  sub  finem  vitae  excitans  postulatur,  qua 
vita  diutius  conservetur. 

Si  complicationes  exstant  inflammatoriae,  methodus 

antiphlogistica  indicatur,  sed  cautius  est  adhibenda, 

quia  in  cerebri  laesionibus  et  nimia  debilitatio  nocet 

\ 

et  nimia  excitatio,  quamobrem  etiam  vitanda  est  vis 
solis  seu  ignis  maximeque  ad  caput  nudum  directa. 
Nihilo  secius  corpus  frigori  exponi  non  licet,  ne  tran- 
spiratio  minuatur  vel  tollatur. 

-•  * 

Ex  numero  medicamentorum  nunquam  fere  carere 
possumus  drasticis,  namque  obstipatio  omnino  non  est 
toleranda,  sed  statim  tollenda.  Optime  utimur  clys- 
matis  evacuantibus  vel  hydrargyro  chlorato  miti.  Hac 
tractus  intestinalis  incitatione  spectatur  derivatio  a 
capite,  ne  congestio  vel  hyperaemia  ibi  existat;  idem 
spectatur  aliis  quae  sequuntur  medicaminibus.  Do¬ 
lores  capitis  et  paralysis  certe  minuuntur,  si  non  tollun¬ 
tur,  exutoriis  perpetuis,  setaceo  ad  cervicem  applicato, 
refrigeratione  cervicis  capitisque  tonsi,  quae  fit  unguento 
tartari  stibiati.  Praeterea  alia  cutis  irritatio  indicatur 

congestionibus  capitis:  dico  pediluvia  acria,  sinapismos, 
tincturam  jodi,  vesicatoria  volantia.  Balnea  universa¬ 
lia  sive  simplicia  sive  medicamentis  adjunctis,  vis  fri¬ 
goris  ad  caput  directa,  methodus  antiphlogistica  in 
irritationibus  cerebri  cautissime  adhibita,  usus  narco¬ 
ticorum  inaximeque  morphii,  cuncta  haec  remedia 
quam  maximam  afferre  possunt  utilitatem.  Contra  in 
stadiis  posterioribus  aut  in  ultimo  alia  poscuntur  re¬ 
media;  paralysis  narcoticis  acribus  maximeque  strych- 
nino,  vel  electricitate  interdum  minuitur,  sed  magna 
plerumque  non  sunt  exspectanda;  multo  gravioris  sunt 
momenti  exutoria  illa  perpetua,  de  quibus  jam  dixi. 
Dolores  seu  capitis  seu  excentrici  jam  morphium  re¬ 
quirunt;  praeterea  ad  vires  aegrotantium  conservandas 
medicamina  tonica  usurpanda  sunt.  Sub  finem  vitae 
paralysis  cerebri  quam  maxime  protrahenda  est  re¬ 
mediis  excitantibus  in  usum  vocatis.  Videmus  igitur, 
therapiam  neoplasmatum  cerebri  successum  optatum 
non  habere,  attamen  ad  molestias  leniendas  et  vitam 
diutius  servandam  multum  valere,  quod  ut  assequa¬ 
mur,  diversis  temporibus  remediis  contrariis  uti  debe- 

mus  bonique  est  medici  recta  semper  eligere. 

DE  PARASITIS  ANIMALIBUS. 

•m 

Ex  horum  parasitorum  numero  duo  tantum  genera 

in  cerebro  humano  reperiuntur,  cysticercus  cellulosae 

et  echinococcus.  Primum  de  cysticercis  dicamus,  qui 
et  in  substantia  cerebri  et  in  meningibus  maximeque 
in  pia  matre  aut  pauci  aut  multi,  plerumque  dissemi¬ 
nati,  rarius  in  locum  unum  congregati  videntur.  Sunt 
autem  bestiolae  minimum  cystide  tenui  inclusae  — 
quae  plerumque  quidem  admodum  parva  est,  nonnun- 
quam  tamen  magnitudinem  ovi  gallinacei  adipiscitur  — 
nullo  spatio  inter  membranam  cystidis  internam  et 
bestiolam  intermisso.  Oculo  inermi  cysticercus  punctum 
album  apparet,  disquisitione  autem  microscopica  insti¬ 
tuta  videmus  illos  hamulos,  qui  praesentiam  cysticerci 
indicant.  Interitu  animalculi  cystis  imminuitur  proces¬ 
susque  simillimus  invenitur  metamorphosi  tumorum  re- 
gressivae;  membrana  et  quae  insunt  fiunt  opaca,  re¬ 
ceptisque  salibus  calcariae  —  aeque  se  habent  tuber¬ 
cula  —  tumor  existit  consistentia  lapidis,  cujus  vera 
natura  non  potest  explorari,  nisi  hamuli  illi  exstant, 

qui  quidem  diu  manent  intacti.  Substantia  cerebri, 

quae  circumdat  cysticercum,  plerumque  non  mutatur, 
aut  paullum  modo  emollitur.  Quod  a  nonnullis  aucto¬ 
ribus  affirmatur,  cysticercos  cerebrales  non  sine  iis¬ 
dem  parasitis  aliorum  organorum,  uti  bulbi,  cordis, 
pulmonum ,  hepatis ,  renum ,  glandularum  lymphatica¬ 
rum,  lienis,  inveniri,  id  minime  constat.  Si  hoc  pro¬ 
batum  esset,  quaestio,  utrum  cysticercus  in  cerebro 
insit  necne,  facillime  posset  dijudicari;  quum  illud 
autem  adhuc  incertum  sit,  cetera  morbi  symptomata 

eruenda  sunt.  Saepius  cysticerci  prorsus  latent  per- 

euntque  interdum  serius  citiusve,  quin  unquam  per- 

\ 

turbationibus  praesentiam  suam  prodiderint.  Contra 
etiam  tantae  perturbationes  possunt  existere,  ut  mors 
provocetur.  Symptomata  vero  ejusdem  sunt  generis 
atque  signa  neoplasmatum;  semper  tamen  signa  irri¬ 
tationis  paralyticis  aut- psychicis  praestant. 

Modo  saepius,  modo  rarius  paroxysmi  epileptici, 

hallucinationes,  deliria,  varii  maniae  gradus  obser¬ 
vantur,  neque  tamen  desunt  vehementissimi  capitis  do¬ 
lores  neque  vertigo.  Possunt  etiam  signa  paralytica 
et  perturbationes  psychicae  existere,  minime  constan- 
tia  magna,'  quo  pertinent  paralysis  nervorum  oculo¬ 
motorii,  trochlearis,  abducentis,  facialis,  hypoglossi, 
hemiplegia,  quae  neque  crebra  neque  pertinax  est, 
anaesthesia  saepissime  observata  in  extremitatibus 
inferioribus,  amaurosis,  stupor,  dementia,  sommolen- 
tia  ad  coma  profundum  procedens.  Quaeritur,  quid 
sit,  quo  producantur  hujusmodi  perturbationes.  Dixi¬ 
mus  jam,  in  circuitu  cysticerci  plerumque  nihil  mu¬ 
tari;  .inflammatio  perraro  existit,  neque  unquam  est 
momenti  gravioris.  Si  plures  cysticerci  in  locum 
unum  congregati  inveniuntur,  valde  premendo  sub¬ 
stantiam  cerebri  circumjacentem  consumere  possunt, 
ita  ut  perturbationum  causa  illa  pressio  esse  videatur, 
quae  quidem  interpretatio  cysticercis  in  locis  multis 
disseminatis  non  est  approbanda.  Utrum  hoc  in  casu 

accusandi  sint  motus  parasitorum,  annon,  equidem  de- 

cernere  non  ausim ;  non  videtur  id  verisimile,  quia  in¬ 
ter  illos  motus  et  signa  irritationis  ratio  quaedam  non 
intercedit.  ~ 

Quod  attinet  ad  causas  existentiae  horum  parasitorum 
in  corpore  humano,  verisimillima  nobis  videtur  illa 
hypothesis,  fruendis  subus,  in  quorum  musculis  liben¬ 
ter  versantur,  cysticercos  in  hominem  transferri,  ubi 
per  sanguinem  quum  in  partes  alias,  tum  in  cerebrum 
protrahantur. 

Prognosis  valde  est  dubia,  neque  unquam  potest 
,  certa  constitui.  Therapia  solum  symptomatica  vel  pal- 
liativa  esse  potest;  remedia  anthelminthica  non  plus 
prosunt  quam  contra  trichinas. 

De  echinococco  encephali  humani  nobis  etiam  minus 

disserendum  est.  In  cerebro  rarus  est  conviva  —  in 
hepate  saepius  videtur  —  producitque  unam  aut  duas 
cystides  diversae  magnitudinis  qualitatisque  cellulosae. 
Cystides  ex  membrana  structurae  fibrosae  vasis  prae¬ 
dita  constant;  sequitur  leviter  conjuncta  membrana 
altera  nullius  structurae,  pellucida  et  fragilis,  cujus  in 
superficie  interna  multi  noduli  albi  mimique  insident, 
quorum  quisque  proles  echinococcorum  ex  peculiaribus 
hamulis  praesentibus  cognosci  potest.  Quod  inest  in 
cystide,  fluidum  aut  pellucidum  aut  detritu  turbulen¬ 
tum  est,  aut  prolem  continet  novarum  cystidum  diver¬ 
sae  magnitudinis  et  metamorphosis  progressivae  aut 

regressivae.  Interitu  parasiti  dissolutio  vel  metamor¬ 
phosis  calcaria  totius  echinococcorum  coloniae  potest 
fieri,  ut  in  hepatis  echinococcis  nohis  cernere  licet. 
Partes  echinococco  adjacentes  premuntur,  unde  existit 
atrophia,  perraro  encephalomalacia  inflammatoria.  Inter 

i  * 

symptomata  gravissima  habentur;  cephalalgia,  vomitu- 
ritiones,  vertigo,  tremor  convulsionesque  in  alterutro 
latere  productae,  hemiplegia,  postremo  perturbationes 
organorum  sensuum  et  functionis  psychicae.  Certa 
echinococcorum  cerebralium  diagnosis  inter  vitam  om¬ 
nino  non  potest  constitui;  itaque  prognosis  dubia  et 
therapia  symptomatica. 


.VITA. 


1M  atus  sum  Josephns  Cohn  Conicii  Borussorum  occi¬ 
dentalium  die  XXVII  mensis  Octobris  anni  h.  s.  XL1V  patre 
Wolfio,  quem  jam  mortuum  vehementer,  lugeo  matre  Ro- 
salia  e  gente  Davidsohn,  quam  longum  per  tempus  Deus 
0.  M.  mihi  servet  incolumem.  Fidei  addictus  sum  veteris 
testamenti. 

Primis  litterarum  elementis  imbutus  ih  urbe  patria  adii 
gymnasium,  quod  tunc  directore  Cei.  Brueggemann,  nunc 
beato,  florebat.  Post  undecim  annos  sub  auspiciis  Cei.  Goe- 
bel  testimonio  maturitatis  academicae  ornatus  sum,  quo 
facto  mense  Octobri  anni  h.  s.  LXII  inter  cives  hujus  almae 
musarum  sedis  ab  111.  Beseler,  fasces  adademicos  tenente, 

receptus  apud  decanum  maxime  spectabilem  III.  C.  G.  Mit- 
scherlich  nomen  professus  sum. 

Per  quadriennium  hisce  interfui  scholis  tam  theoreticis 
quam  practicis: 

111.  du  Sois-Reymond,  III.  Frerichs,  Exp.  Fried- 
berg,  111.  Griesinger,  III.  de  Graefe,  Exp.  Hans-tein, 
111.  Juengken,  IU.  de  Langenb eck,  Exp.  Lew-in,  Cei. 
Lieberkuehn,  III.  Magnus,  111.  Martin,  III.  C.  G.  Mit- 
scherlich,  III.  E.  Mitscherlich,  III.  Reichert,  Cei. 
Schaum,  Cei.  Schneider,  111.  Schu Itz  -  Schul.tzen- 
stein,  IU.  Virebo w. 

Quibus  viris  omnibus  de  me  maxime  meritis  gratias  ago 
semperque  habebo  quam  maximas. 

Jam  tentaminibus  et  physico  et  medico ,  nec  minus  exa¬ 
mine  rigoroso  coram  Gratioso  Medicorum  Ordine  superatis 
fore  spero,  ut  dissertatione  et  thesibus  publice  defensis 
summi  in  medicina  et  chirurgia  honores  in  me  rite  confe¬ 
rantur.  •  ■ 


THESES. 


1.  Methodus  antiphlogistica  in  peritonitide  ad  paucos 
tantum  casus  revocanda  est. 

2.  Herniae  incarceratae  maturam  poscunt  hernioto- 
miam  ad  vitam  conservandam. 

3.  Placentam  premendo,  non  trahendo  tolli  necesse  est. 

